Проф. Слави Иванов: В атмосферния въздух не трябва да има фосген - ТПП - Стара Загора
Събития Проф. Слави Иванов: В атмосферния въздух не трябва да има фосген
Проф. Слави Иванов: В атмосферния въздух не трябва да има фосген
Понеделник, 22 февруари 2010 г., 21:26
Ученият определи като "абсолютни глупости" твърдението на РИОСВ, че замърсителят има фоново съдържание от 0,8 - 0,9 микрограма на куб.м.
- Проф. Иванов, нормално ли е да има фосген в атмосферния въздух?
- Твърдо не. Фосгенът се получава само при термична обработка на материали. Той е бойно отровно вещество.
- Пред местна медия днес (б.р. - вчера) от РИОСВ - Стара Загора, са заявили, че фоновото съдържание на фосгена във въздуха е от порядъка на 0,8 - 0,9 микрограма на куб.м...
- Това са абсолютни глупости. Фосген не трябва да има в атмосферата. В никакъв случай. Може да го има само край някои промишлени предприятия, които го отделят.
- Но случаят касае едно старозагорско село - Остра могила, в което няма промишлени предприятия.
- Фосгенът се явява в резултат на термично въздействие на определени вещества. Ако си спомняте навремето в "Ален мак" загинаха 6 или 7 души поради отравяне с фосген. Там имаше хлорсъдържащи съединения и при пожара се образува тази отрова.
- Възможно ли е при унищожаване на боеприпаси да се образува фосген?
- Възможно е. Ако боеприпасът съдържа хлор, при термично въздействие задължително се образува фосген.
Проф. Слави Иванов е химик, председател на сдружение "Експерти в България по екотехнологии". Работил е в БАН. Бил е преподавател в три университета - в Пловдив, Шумен и Бургас, пише вестник Старозагорски новини.